เศรษฐาทุ่ม1.5พันล.ซื้อSIRIคืนจากฝรั่ง
&nbsp;โพสต์ทูเดย์ &#8212; &#8220;เศรษฐา&#8221; ทุ่ม 1,500 ล้านบาท ซื้อหุ้นคืนจาก 3 ผู้ถือหุ้นต่างชาติผงาดถือหุ้นใหญ่ 24%
3 ก.พ. 2553

โพสต์ทูเดย์ — “เศรษฐา” ทุ่ม 1,500 ล้านบาท ซื้อหุ้นคืนจาก 3 ผู้ถือหุ้นต่างชาติผงาดถือหุ้นใหญ่ 24%
นายเศรษฐา ทวีสิน กรรมการผู้จัดการ บริษัท แสนสิริ (SIRI) เปิดเผยว่า ได้ตัดสินใจซื้อหุ้น SIRI คืนจาก 3 ผู้ถือหุ้นต่างประเทศ คือ TRENDY PLAN INVESTMENTS LIMITED, UOB KAY HIAN PRIVATE LIMITED และ CHASE NOMINEES LIMITED ซึ่งเป็นผู้ถือหุ้นใหญ่อันดับ 1 อันดับ 3 และ 4 ตามลำดับ ซึ่งหลังเข้าซื้อจะทำให้ตนเองถือหุ้นใหญ่เป็นอันดับ 1 โดยถือหุ้นในสัดส่วน 24% จากเดิมที่ถือเพียง 2.5% เท่านั้น
ทั้งนี้ การเข้าซื้อหุ้นครั้งนี้จะซื้อจำนวนรวมทั้งสิ้น 313 ล้านหุ้น โดยซื้อในราคาหุ้นละ 5 บาท ซึ่งใช้เงินรวมทั้งสิ้น 1,565 ล้านบาท โดยเงินส่วนหนึ่งเป็นเงินทุนส่วนตัวและกู้จากสถาบันการเงิน
“การซื้อหุ้นครั้งนี้ดำเนินการเสร็จสิ้นแล้วจำนวน 178 ล้านหุ้น ส่วนที่เหลือทุกอย่างจะเรียบร้อยในเดือนนี้ และในส่วนของ 3 ผู้ถือหุ้น จะถือหุ้นลดลงจาก 484.09 ล้านหุ้น เหลือ 171.01 ล้านหุ้น” นายเศรษฐา กล่าว
สำหรับราคาซื้อหุ้นครั้งนี้สูงกว่าราคาตลาดประมาณ 10% แต่เป็นราคาที่ยังต่ำกว่ามูลค่าทางบัญชีของบริษัทซึ่งอยู่ที่ 6 บาทกว่าๆ
เหตุผลของการซื้อหุ้น เพราะมีความมั่นใจในอนาคตของธุรกิจ อีกทั้งภาคอสังหาริมทรัพย์ของไทยก็ได้รับการกระตุ้นจากภาครัฐ ทำให้การเติบโตของธุรกิจเป็นไปในทางบวกและสร้างความเชื่อมั่นให้แก่ผู้ถือหุ้นทั้งหมด
สำหรับในส่วนของ 3 นักลงทุนต่างชาติก็มีความต้องการขายหุ้นของบริษัทออก ดังนั้นจึงเป็นจังหวะดีในการเข้าซื้อ และที่ผ่านมาก็ได้เก็บหุ้น SIRI ในตลาดตลอดเวลา
ทั้งนี้ การซื้อหุ้นราคา 5 บาทต่อหุ้น จะเป็นดัชนีบ่งชี้ราคาขายหุ้นเพิ่มทุนให้กับนักลงทุนเฉพาะเจาะจงที่จะขายจำนวน 1,400 ล้านหุ้น ได้หรือไม่นั้นนายเศรษฐา กล่าวว่า ไม่สามารถบอกได้ และการขายหุ้นเพิ่มทุนจำนวนนี้น่าจะดำเนินการได้เสร็จภายในไตรมาสแรกปีนี้
ราคาหุ้น SIRI ปิด 4.56 บาท เพิ่มขึ้น 0.08 บาท หรือ 1.79% และวันนี้ SIRIW1 จำนวน 736 ล้านหน่วย จะเข้าซื้อขายเป็นวันแรก โดยโบรกเกอร์คาดว่าราคาเหมาะสมน่าจะอยู่ที่ 0.42 บาท